[{"text_idx": "#000001", "text": "La pos\u0302telefona programo Amikumu ig\u0302is multlingva, ricevis premion kaj trovis novajn investantojn. Unu el ili estas UEA, kiu ac\u0302etis akciojn de Amikumu por 10.000 eu\u0306roj."}, {"text_idx": "#000003", "text": "Amikumu estas pos\u0302telefona apo (programo), per kiu oni povas trovi samlingvanojn kiuj trovig\u0302as proksime. G\u0302i estis lanc\u0302ita por esperantistoj en aprilo 2017 kaj rapide ig\u0302is tre populara. J\u0302us aperis nova versio, kiu interalie signifas ke ne nur eblos serc\u0302i parolantojn de multaj lingvoj, sed ankau\u0306 la programo mem ig\u0302as multlingva."}, {"text_idx": "#000004", "text": "\u2013 C\u0302i tiu g\u0302isdatigo estas gravega pro kelkaj kialoj. Unue, la apo nun estas havebla en pli ol 20 lingvoj cele al niaj lanc\u0302oj por tri grandaj prilingvaj eventoj el la tuta mondo. Amikumu oficiale sponsoras la eventojn Polyglot Conference en Islando kaj Poliglotar en Brazilo, kaj ni ankau\u0306 havos budon c\u0302e la \u201c2017 Deaf Festival\u201d en Sidnejo. Do, c\u0302i tiu g\u0302isdatigo preparas nin por tiuj gravaj eventoj, rakontas Richard Delamore, c\u0302efa afergvida oficisto de Amikumu."}, {"text_idx": "#000005", "text": "Krom la multlingvig\u0302o la g\u0302isdatigo enhavas ankau\u0306 teknikajn plibonigojn."}, {"text_idx": "#000006", "text": "\u2013 La sperto por la uzanto ne multe s\u0302ang\u0302ig\u0302as. Tamen, teknike Amikumu nun povas farig\u0302i unu el la plej tradukitaj apoj en la mondo kaj kreski facile lau\u0306 la estontaj postuloj de nia multilingva uzantaro, klarigas Richard Delamore."}, {"text_idx": "#000007", "text": "\u2013 Plej grave estas, ke post la c\u0302iulingva lanc\u0302o oni nun povas verki profilon en c\u0302iu lingvo, kiun oni scipovas. Ni kredas, ke tio estas unikaj\u0302o nur al Amikumu. Ni volas, ke en c\u0302iu lingvo oni havu la sperton, kiun oni nun havas en Esperanto. Do, se mi serc\u0302as ekzemple la finnan, mi vidos profilojn en la finna. Krome, oni povas ankau\u0306 havi malsaman nomon en c\u0302iu lingvo, kiu speciale gravas por lingvoj kun aliaj skribsistemoj kiel ekzemple la rusa kaj c\u0302ina, aldonas Chuck Smith, c\u0302efa teknika oficisto de Amikumu."}, {"text_idx": "#000008", "text": "Transdono de la premio c\u0302e Langfest"}, {"text_idx": "#000009", "text": "Nun Amikumu havas iom pli ol 7.500 uzantojn, el kiuj 6.000 indikis, ke ili regas Esperanton almenau\u0306 je baza nivelo. La parolantoj de la angla estis iom malpli multaj. Sur la sekvaj lokoj en la lingva statistiko de Amikumu estas la hispana, franca, germana, portugala kaj itala. Sume la uzantoj indikis, ke ili parolas pli ol 360 lingvojn."}, {"text_idx": "#000010", "text": "La uzantaro konstante kreskas je 20 g\u0302is 30 uzantoj tage, sed la publika lanc\u0302o de Amikumu en pluraj eventoj lau\u0306 Richard Delamore certe rezultigos videblan salton en la statistiko, kaj interalie forpus\u0302os Esperanton el la pozicio de la plej parolata lingvo inter Amikumu-anoj."}, {"text_idx": "#000011", "text": "Amikumu antau\u0306 kelkaj semajnoj estis konigita ankau\u0306 en la lingvoevento LangFest en Montrealo, kie la apo ricevis premion."}, {"text_idx": "#000012", "text": "\u2013 Langfest estas la plej granda evento por lingvemuloj en Nordameriko. Langfest donis tri premiojn. Nia premio estis la premio por novigo (Innovation Award), kiun oni donis al Amikumu pro g\u0302ia laboro konekti lingvemulojn tutmonde kaj specife parolantojn de malgrandaj lingvoj, rakontas Chuck Smith."}, {"text_idx": "#000013", "text": "Por ebligi la evoluigon de la apo, Amikumu serc\u0302is kaj trovis investantojn, kiuj ac\u0302etis akciojn en la firmao. Entute estis kolektitaj pli ol 98.000 eu\u0306roj de 15 investantoj, el kiuj 10.000 venas el la kaso de UEA, rakontas Richard Delamore:"}, {"text_idx": "#000014", "text": "\u2013 Pasintjare, UEA estis sponsoro de nia aplikaj\u0302o. Nun ili estas akciulo en la firmao mem. UEA investis 10.000 eu\u0306rojn kontrau\u0306 akcia kapitalo. Kiam Amikumu estos pli granda, la asocio profitos de sia frua investo. Entute 12 el la 15 investantoj estas esperantistoj au\u0306 asocioj ligitaj al Esperanto. Esence, ju pli profitos Amikumu, des pli profitos la Esperanto-komunumo."}, {"text_idx": "#000015", "text": "Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)Click to share on Mastodon(Malfermig\u0302as en nova fenestro)"}, {"text_idx": "#000016", "text": "Nova kanalo por informoj pri Esperantujo"}, {"text_idx": "#000018", "text": "Mi g\u0302ojas, ke Amikumu eniras novan kresko-fazon en aliaj lingvoj ekster Esperantujo. Gratulon al Chuck Smith kaj Richard Delamore, kiuj dedic\u0302as grandan parton de sia tempo por sukcesigi la projekton Amikumu."}, {"text_idx": "#000038", "text": "ne temas pri investo, sed donaco (krom situacio kies plano celus rekruti novajn membrojn per reklamoj en la libroj)."}]